Politiet i den amerikanske delstat Ohio bekræfter, at 10 mennesker er døde under et skyderi i byen Dayton, mens 16 er såret.

Gerningsmanden er det tiende dødsoffer.



Massedrabet er sket ikke mange timer efter, at en gerningsmand skød og dræbte 20 personer i et butikscenter i El Paso i Texas.



Ifølge avisen Dayton Daily News skulle skyderiet være foregået i nærheden af baren Ned Peppers, som ligger i området Oregon District i Dayton.

Der indløb en melding om skyderiet klokken 01.00 lokal tid søndag morgen.

- Vi havde betjente i det umiddelbare nabolag, da de første skud lød, og vi var i stand til at besvare det og gøre en hurtig ende på det, skriver politiet i Dayton på Twitter.

Billeder, der lagt ud på sociale medier, viser, hvordan folk flygter gennem gaderne for at komme væk fra skyderiet.

En BBC-journalist var til en koncert lige i nærheden, da skyderiet gik i gang.

- Jeg blev meget chokeret. Vi blev alle evakueret hurtigt og sikkert, og vi fik besked om at undgå distriktet Oregon, siger journalisten.

Politiet er ikke kommet nærmere ind på omstændighederne ved skyderiet.

- Personen, der skød, er død af de skudsår, han fik efter at være konfronteret af en betjent, siger en talsmand for politiet ifølge AFP.



Distriktet Oregon i Dayton er kendt for sine natklubber, barer, gallerier og butikker.

Dayton ligger i det vestlige Ohio. Der bor 145.000 mennesker i byen.

Massedrabene i Dayton og El Paso og et masseskyderi i sidste uge med tre dræbte på et madmarked i Californien vil formentlig føre til en ny debat i USA om USA's liberale våbenlovgivning.

Men tidligere blodige massedrab, mest notorisk drabene på 27 små skolebørn og deres lærere på skolen Sandy Hook i 2012, har ikke fået et flertal af USA's kongrespolitikere på andre tanker.

Stærkere våbenkontrol bekæmpes indædt af lobbyorganisationen National Rifle Association.

/ritzau/

